Η **Cadillac XTS** (X-Series Touring Sedan) ήταν ένα μεγάλο πολυτελές σεντάν αυτοκίνητο της κατηγορίας F, που κατασκευάστηκε από την αμερικανική αυτοκινητοβιομηχανία Cadillac, από τον Μάιο του 2012 έως τις 13 Οκτωβρίου 2019. Παρουσιάστηκε στο Σαλόνι Αυτοκινήτου του Ντιτρόιτ τον Ιανουάριο του 2012 και μπήκε στη μαζική παραγωγή τον Μάιο του 2012, ενώ οι πρώτες πωλήσεις ξεκίνησαν τον Ιούνιο του 2012. Επίσημα αντικατέστησε τα σεντάν Cadillac DTS και Cadillac STS ταυτόχρονα, η παραγωγή των οποίων είχε λήξει τον Μάιο του 2011. Αντικαταστάθηκε από την Cadillac CT5, που κυκλοφόρησε στις ΗΠΑ στα τέλη του 2019.

Διαθεσιμότητα
-------------

Το προφίλ μιας Cadillac XTS προ-παραγωγής, του 2011.
Επίσημα η XTS διατέθηκε στις Ηνωμένες Πολιτείες, στον Καναδά, στο Μεξικό, στην Κίνα και στη Μέση Ανατολή (εκτός του Ισραήλ), και μόνο σε αριστεροτίμονη έκδοση. Σε όλα αυτά τα κράτη, η XTS αντικατέστησε, επίσης, την DTS στον ρόλο της ναυαρχίδας της Cadillac και γενικότερα του ομίλου της General Motors. Τον Απρίλιο του 2015, ωστόσο, παρουσιάστηκε και ένα ακόμα μεγαλύτερο σεντάν, υπό την ονομασία Cadillac CT6, που ανέλαβε επίσημα τον ρόλο του κορυφαίου μοντέλου της.

Ειδικότερα η παραγωγή της XTS, ωστόσο, διακόπηκε οριστικά στις 13 Οκτωβρίου 2019 και αντικαταστάθηκε από την Cadillac CT5, που κυκλοφόρησε στις ΗΠΑ στα τέλη του 2019, όπως προαναφέρθηκε στην εισαγωγή. Επίσης και για τη CT6 ανακοινώθηκε τον Ιανουάριο του 2020 ότι θα διακοπεί σύντομα, όπως και έγινε τον Φεβρουάριο του 2020 (με εξαίρεση την Κίνα), και αρχικά φαινόταν ότι δεν θα ερχόταν διάδοχος, καθώς ο μητρικός όμιλος της General Motors, όπως επίσης και η αντίπαλη Ford, στρέφονται προς τα ολοένα και πιο δημοφιλή SUV, crossover και pick-up. Τελικώς όμως, στις 3 Μαρτίου 2020 ο όμιλος της General Motors ανακοίνωσε ότι η εταιρεία είχε ξεκινήσει την εξέλιξη μιας νέας σεντάν ναυαρχίδας, της αμιγώς ηλεκτροκίνητης Cadillac Celestiq, και ότι θα ήταν ο τελικός διάδοχος της Cadillac CT6, καθώς και την παλαιότερης και ακόμα μεγαλύτερης Cadillac Fleetwood, που είχε αποσυρθεί από την παραγωγή το 1996. Η παραγωγή της Cadillac Celestiq ξεκίνησε τον Ιανουάριο του 2024 και το μοντέλο έχει αμάξωμα τύπου liftback και μάλιστα κατασκευάζεται στο χέρι.

Με συνολικό μήκος 5,13 μέτρα, η Cadillac XTS τοποθετήθηκε ανάμεσα στις προκατόχους Cadillac DTS (5,27 μέτρα) και Cadillac STS (4,99 - 5 μέτρα), που είχαν αποσυρθεί από την παραγωγή 1 χρόνο πριν εισαχθεί η XTS. Αρχικά, είχε ανακοινωθεί ότι υπήρχε μια πιθανότητα για εξαγωγή της XTS και στην Ευρώπη, αλλά τελικώς δεν κυκλοφόρησε ποτέ επίσημα στην ήπειρο αυτή, παρά μόνο από σπάνιες παράλληλες εισαγωγές. Αντιθέτως, η ναυαρχίδα της εταιρείας, η CT6, διατέθηκε επίσημα και σε κάποια κράτη της Ευρώπης από τα μέσα του 2016, αλλά στην πράξη οι πωλήσεις της ήταν εντελώς μηδενικές. Ενδεικτικώς, ακόμα και στη Γερμανία όπου γνώρισε την μεγαλύτερη απήχηση, μόλις 17 αντίτυπα της CT6 πωλήθηκαν το 2016, 55 αντίτυπα το 2017, 49 αντίτυπα το 2018 και 19 αντίτυπα το 2019, φτάνοντας έτσι συνολικά μόλις 140 αντίτυπα.

Αισθητική
---------

Cadillac XTS Platinum concept.
Η αισθητική της XTS βασίστηκε στο πρωτότυπο αυτοκίνητο (concept car) **Cadillac XTS Platinum**, που είχε παρουσιαστεί επίσημα στο κοινό τον Ιανουάριο του 2010, αν και είχε αποκαλυφθεί στους δημοσιογράφους ήδη από τις 11 Αυγούστου 2009, ενώ σύντομα έγινε γνωστό ότι επρόκειτο να αντικαταστήσει την Cadillac DTS και την κάπως μικρότερη Cadillac STS ταυτόχρονα. Το αρχικό πρωτότυπο ήταν αποκλειστικά τετρακίνητο και έφερε έναν βενζινοκινητήρα 3.6 λίτρων V6, με υβριδική τεχνολογία, συνολικής ισχύος 350 ίππων, όπως εκτιμήθηκε τότε επίσημα.

Σχεδιαστικά, τόσο η XTS Platinum όσο και το σχεδόν πανομοιότυπο μοντέλο παραγωγής, ακολούθησαν την νέα σχεδιαστική φιλοσοφία για τον 21ο αιώνα, που ονομάζεται «Αrt and Science» (Τέχνη και Επιστήμη), με τα χαρακτηριστικής αισθητικής κάθετα εμπρός και πίσω φώτα. Η εξωτερική και εσωτερική αισθητική και των δύο μοντέλων, διαμορφώθηκε από την Κριστίν Παρκ (Christine Park), που είναι η επικεφαλής του σχεδιαστικού τμήματος της Cadillac, ενώ οι τελικές πινελιές στην εξωτερική αισθητική του μοντέλου παραγωγής μπήκαν από τον Tim Kozub. Το συνολικό αποτέλεσμα και των δύο σχεδιαστών, απέσπασε τότε άκρως θετικά σχόλια. Ιδιαίτερα η μεγάλη και δυναμική γρίλια κατάφερε να συμβάλλει στη βελτίωση της αεροδυναμικής και, μαζί με το επιθετικό προφίλ και τα έντονα προεξέχοντα πίσω φώτα, δημιούργησαν ένα εξαιρετικά δυναμικό σύνολο.

Συγγενικά μοντέλα
-----------------

Το σαλόνι της Cadillac XTS του 2012 της αρχικής λεζάντας.
Η Cadillac XTS βασίστηκε στην πλατφόρμα **Super Epsilon**, μια μακρύτερη εκδοχή της πλατφόρμας **Epsilon II**, η οποία αναπτύχθηκε από τη γερμανική Opel και πρωτοεμφανίστηκε το 2008, με την εισαγωγή στις αγορές του Opel Insignia πρώτης γενιάς. Στο ίδιο πάτωμα με το Insignia πρώτης γενιάς, βασίστηκαν το Buick Regal, που εισήχθη το 2009 στην Κίνα και το 2011 στις ΗΠΑ, και από το 2011 και στη Βόρεια Αμερική, καθώς και η δεύτερη γενιά του Buick LaCrosse (2009 - 2016, ενώ η τρίτη γενιά του μοντέλου διακόπηκε στις ΗΠΑ το 2019, χωρίς διάδοχο) και η δεύτερη γενιά του Saab 9-5 (Νοέμβριος 2009 - Μάρτιος 2011). Ειδικότερα η μακρύτερη εκδοχή **Super Epsilon**, εκτός της Cadillac XTS, αποτέλεσε τη βάση και για το Chevrolet Impala δέκατης γενιάς, που εισήχθη στις Ηνωμένες Πολιτείες στις 4 Μαρτίου 2013 και τελικώς αποσύρθηκε από την παραγωγή οριστικά και χωρίς διάδοχο στις 27 Φεβρουαρίου 2020, λόγω μιας στρατηγικής κίνησης της General Motors, με στροφή προς τα SUV και τα pick-up.

Κινητήρες
---------

Cadillac XTS του 2014 στη Σαγκάη, Κίνα, τοπικής κατασκευής.
Στη Βόρεια Αμερική και στη Μέση Ανατολή, η Cadillac XTS παραγωγής αρχικά προσφερόταν με έναν μόνο V6 βενζινοκινητήρα, τον **LFX**, με κυβισμό 3.564 cm³ (217 κυβικές ίντσες), ο οποίος προήλθε από τη βασική έκδοση της Chevrolet Camaro 5ης γενιάς και συνδυάζεται με 6-τάχυτο αυτόματο κιβώτιο. Η ισχύς του στην Cadillac XTS έχει ρυθμιστεί στους 300 hp (220 kW) στις 6.800 στροφές το λεπτό και η ροπή είναι 358 N·m (264 lb·ft) στις 5.300 στροφές το λεπτό, με την επιτάχυνση 0-60 mph (0-97 km/h) να έρχεται σε 7 δευτερόλεπτα, ενώ η τελική ταχύτητα περιορίζεται ηλεκτρονικά στα 138 mph, δηλαδή 222 km/h. Το μοντέλο διατέθηκε ως μπροστοκίνητο ή 4-κίνητο, ανάλογα με την επιλογή του πελάτη.

Το πίσω μέρος της προηγούμενης Cadillac XTS.
Από την σεζόν του 2014, στα κράτη αυτά, προστέθηκε μια ισχυρότερη εκδοχή του κινητήρα LFX, ο **LF3**, με διπλό turbo, ο οποίος προστέθηκε ταυτόχρονα και στην παλέτα της Cadillac CTS. Ειδικά στην **XTS Vsport**, όπως λέγεται η έκδοση, αποδίδει ισχύ 410 hp (313 kW) στις 5.750 στροφές το λεπτό και ροπή 583 N·m (430 lb·ft) στις 3.500 - 4.500 στροφές το λεπτό, με την 90% της ροπής διαθέσιμο στις 2.500 - 5.500 στροφές το λεπτό.

Ειδικότερα στην Κίνα, εκτός του LFX των 3.564 cm³ V6, η Cadillac XTS προσφέρθηκε και με τον βενζινοκινητήρα **LTG**, με κυβισμό 1.998 cm³ και turbo. Μάλιστα στην κινεζική αγορά η Cadillac XTS με τον LFX 3.6 λίτρων V6 ονομαζόταν **XTS 36S**, ενώ αυτή με τον LTG 2.0 λίτρων turbo είχε διατεθεί ως **XTS 28T**. Η παραγωγή στην Κίνα ξεκίνησε το Φεβρουάριο του 2013 στη Σαγκάη, από την κοινοπραξία **Shanghai - GM** και έληξε το 2020.

Εδώ να σημειωθεί ότι από το 1994 έως το 2021 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή τη κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στη παραγωγή αυτοκινήτων.

Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στη Κίνα αποκλειστικά μόνες τους.

Ανανέωση του 2017
-----------------

Cadillac XTS του 2018 στην Κίνα, μετά την ανανέωση.
Το πίσω μέρος της προηγούμενης Cadillac XTS.
Τον Μάιο του 2017 στην Κίνα και τον Ιούνιο του 2017 στη Βόρεια Αμερική, η XTS υπέστη μια ανανέωση στην εξωτερική εμφάνιση, που την έφερε πιο κοντά στην αισθητική της μεγαλύτερης CT6, ενώ υπήρξαν και βελτιώσεις στο σασί, για καλύτερη ηχομόνωση και ομαλότερη οδήγηση. Στο σαλόνι άρχισε να προσφέρει ένα πιο σύγχρονο και πλήρες σύστημα ψυχαγωγίας και σύστημα δορυφορικής πλοήγησης και επικοινωνίας, με περισσότερες επιλογές και ταχύτερο χρόνο αντίδρασης. Επίσης, τα μπροστινά καθίσματα επανασχεδιάστηκαν ελαφρά, για ακόμα καλύτερη άνεση.

Η νέα αυτή εκδοχή κυκλοφόρησε το φθινόπωρο του 2017, για τη σεζόν (model year) του 2018. Ωστόσο, οι βελτιώσεις αυτές δεν μπόρεσαν να φέρουν ανάκαμψη στις εξ αρχής πολύ χαμηλές αμερικανικές πωλήσεις, ενώ αντιθέτως στην Κίνα πυροδότησαν μια αξιοσημείωτη άνοδο των πωλήσεων.

Τεχνικά στοιχεία
----------------

| Μοντέλο
  | 2.0T
  | 3.6 V6
  | 3.6T V6
  |
| --- | --- | --- | --- |
| Κωδικόςκινητήρα
  | LTG
  | LFX
  | LF3
  |
| Παραγωγή
  | 02/2013 - σήμερα
  | 05/2012 - 10/2019
  |
| Διαθεσιμότητα
  | Κίνα | Βόρεια Αμερική, Μέση Ανατολή και Κίνα |
| Κύλινδροι
  | I4
  | V6
  |
| Καύσιμο
  | Βενζίνη |
| Υπερπλήρωση
  | Turbo
  | –
  | Biturbo
  |
| Κυβισμός
  | 1.998 cm³
  | 3.564 cm³
  |
| Ισχύς σε kW (PS)
  | 198 (269) στις 5.500 rpm
  | 227 (308) στις 6.800 rpm
  | 306 (416) στις 6.000 rpm
  |
| Ροπή σε N·m
  | 400 στις 2.400–4.400 rpm
  | 358 στις 5.300 rpm
  | 500 στις 1.900–5.600 rpm
  |
| Μέγιστηταχύτητα | 218 km/h
  | 250 km/h
  | 255 km/h
  |
| Κιβώτιοταχυτήτων
  | 6-τάχυτο αυτόματο κιβώτιο
  |
| Μετάδοση κίνησης
  | Στους μπροστινούς τροχούς / έξτρα τετρακίνηση
  |
| Επιτάχυνση0–100 km/h
  | 8,1 sec
  | 6,7 sec
  | 5,5 sec
  |
| Μέση κατανάλωσηστα 100 χιλιόμετρα
  | 9,0 λίτρα
  | 11,2 λίτρα
  | 12,3 λίτρα
  |
|

Τελική διακοπή και αντικατάσταση
--------------------------------

Το σαλόνι μιας Cadillac XTS του 2017.
Η παραγωγή της Cadillac XTS στο εργοστάσιο παραγωγής της, στην πόλη Όσαβα του Οντάριο του Καναδά, έληξε στις 13 Οκτωβρίου 2019, με το τελευταίο αντίτυπο της XTS να φέρει κόκκινη εξωτερική βαφή με τον επίσημο κωδικό «Red Horizon Tintcoat» και να είναι μπροστοκίνητο.

Επίσημα αντικαταστάθηκε από την Cadillac CT5 (τυπικά, και από την ακόμα μεγαλύτερη Cadillac CT6, που όμως κόστιζε περισσότερα από 10.000 δολάρια έξτρα από την XTS, με την τότε ισοτιμία, κάτι που επηρέασε αρνητικά τις πωλήσεις της CT6, η οποία διακόπηκε τον Φεβρουάριο του 2020 με μοναδική εξαίρεση την Κίνα, όπου διατηρήθηκε στην παραγωγή έως το 2023 και τον Μάιο του 2023 μπήκε στην παραγωγή μια δεύτερη γενιά της CT6, μόνο για την Κίνα).

Ετήσιες πωλήσεις
----------------

Cadillac XTS στη Νέα Υόρκη, σε φωτογραφία τον Ιούνιο του 2014.
Οι χρονολογίες των πωλήσεως στις ΗΠΑ και στην Κίνα δίνονται σε ημερολογιακά έτη και όχι σε σεζόν (model years).

| Έτος | Πωλήσειςστις ΗΠΑ | Πωλήσειςστην Κίνα | Συνολικέςπωλήσεις |
| --- | --- | --- | --- |
| 2012 | 15.049 |  |  |
| 2013 | 32.559 | 14.683 |  |
| 2014 | 24.335 | 32.390 |  |
| 2015 | 23.112 | 22.285 | 48.851 |
| 2016 | 22.171 | 33.291 |  |
| 2017 | 16.275 | 41.645 |  |
| 2018 | 17.727 | 65.010 |  |
| 2019 | 11.304 | 42.234 |  |
| 2020 | 1.199 |  |  |

Αναφορές
--------

1. ↑  «Vehicle body». Ανακτήθηκε στις 3 Οκτωβρίου 2016.
2. ↑  «Cadillac XTS To Be Discontinued In October 2019». *Cadillac Society* (στα Αγγλικά). 7 Ιουνίου 2019. Ανακτήθηκε στις 10 Ιουνίου 2022.
3. ↑  Ganz, Andrew (2 Ιουλίου 2009). «Insignia-based Cadillac STS and DTS replacement to be called XTS?». LeftLaneNews. Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 13 Ιουλίου 2009.
4. ↑  Wayland, Michael (25 Ιανουαρίου 2020). «Cadillac expects record global sales in 2020 – CT6 sedan officially dead». *CNBC* (στα Αγγλικά). Ανακτήθηκε στις 7 Μαρτίου 2020.
5. ↑  «Cadillac Celestiq: True flagship sedan finally happening–and it will be electric». *Motor Authority* (στα Αγγλικά). Ανακτήθηκε στις 6 Μαρτίου 2020.
6. ↑  DeBord, Matthew. «GM just revealed the Celestiq — an all-electric flagship Cadillac sedan that will be built by hand». *Business Insider*. Ανακτήθηκε στις 6 Μαρτίου 2020.
7. ↑  Πηγή: Kraftfahrt-Bundesamt (Ομοσπονδιακή Αρχή Οδικών Μεταφορών και Αυτοκινήτων της Γερμανίας).
8. ↑  Wert, Ray (2009-12-22). «Cadillac XTS Is The New Cadillac Concept». *Jalopnik*.. Ανακτήθηκε στις 2009-12-23.
9. ↑  Official press page: Cadillac Unveils The XTS Platinum Concept
10. ↑  Aziz, Nick (2008-11-05). «2010 Buick Regal: Insignia-based luxury sedan for China revealed». Leftlane.  Αρχειοθετήθηκε 2018-10-15 στο Wayback Machine.. Ανακτήθηκε στις 21 Αυγούστου 2009.
11. ↑  Aziz, Nick (2009-07-20). «Confirmed: Buick Regal coming to America in late 2010». Leftlane.  Αρχειοθετήθηκε 2011-11-05 στο Wayback Machine.. Ανακτήθηκε στις 21 Αυγούστου 2009.
12. ↑  «Facelift For The Cadillac XTS In China» - CarNewsChina.com (by Tycho de Feijter), 2017-05-15.
13. ↑  «2018 Cadillac XTS Now Looks More Like the CT6» - Motor Trend (by Kelly Pleskot), 2017-06-19.
14. ↑  «Cadillac Just Ended Production Of Its Most Popular Car», Oct. 13, 2019 at 11:53. By: Chris Okula.
15. ↑  «Cadillac XTS China auto sales figures». carsalesbase.
16. ↑  «GM 2012 Sales: Chevrolet Silverado, Volt End Strong – GM Sells One Million 30-MPG Cars». MotorTrend. Αρχειοθετήθηκε από το πρωτότυπο στις 9 Ιουλίου 2015. Ανακτήθηκε στις 29 Μαρτίου 2013.
17. ↑  «GM U.S. Deliveries for December 2013» (PDF). General Motors. 3 Ιανουαρίου 2014. Ανακτήθηκε στις 6 Ιανουαρίου 2014.
18. ↑  «GM Deliveries up 19 percent in Blockbuster December». General Motors. 5 Ιανουαρίου 2015. Ανακτήθηκε στις 8 Ιανουαρίου 2015.
19. ↑  «GM U.S. Deliveries for December 2015» (PDF). General Motors.
20. ↑  «Chevrolet and GM Lead U.S. Retail Sales and Share Gains for 2016». Media.gm.com. 4 Ιανουαρίου 2017. Ανακτήθηκε στις 4 Ιανουαρίου 2017.
21. ↑  «Three-peat: Chevrolet's Retail Share Grows for Third Consecutive Year – up 1 point since 2015». General Motors. 1 Μαρτίου 2018.
22. ↑  «GM's Crossover Sales Toppled 1 million in 2018». General Motors. 3 Ιανουαρίου 2019.
23. ↑  «GM Sells More Than 1 Million Crossovers Again in 2019, and Over 1 Million Full-Size Trucks». 3 Ιανουαρίου 2020.
24. ↑  «GM 2020 Sales Far Outperform the U.S. Industry in Fourth Quarter and Calendar Year». *GM Corporate Newsroom*. General Motors. 5 Ιανουαρίου 2021. Ανακτήθηκε στις 9 Ιανουαρίου 2021.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Cadillac XTS** |

* Η επίσημη Αμερικανική ιστοσελίδα της Cadillac XTS
* 2013 Cadillac XTS Review by www.edmunds.com
* 2013 Cadillac XTS-4 Platinum First Test, by motortrend.com Αρχειοθετήθηκε 2013-06-17 στο Wayback Machine.
* First Drive: 2014 Cadillac XTS Vsport / The Right Combination, by motortrend.com Αρχειοθετήθηκε 2014-07-17 στο Wayback Machine.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Cadillac, General Motors |
| --- |
|  |
| Σημερινά μοντέλα: | 
* CT4
* CT5
* CT6
* XT4
* XT5
* XT6
* Escalade
* Escalade ESV
* GT4
* Lyriq
* XT4
* XT5
* XT6
 |
|  |
| Παλαιότερα Μοντέλα: | 
* A
* B
* D
* F
* G
* H
* K
* L
* M
* S
* T
* 30
* 51
* 53
* 55
* 57
* 59
* 61
* V-63
* 314
* 341
* 353
* 355
* 370
* 452
* 10
* 20
* 30
* 40
* 60
* 60 Special
* 61
* 62
* 63
* 65
* 67
* 70
* 72
* 75
* 80
* 85
* 90
* Allanté
* ATS
* BLS
* Brougham
* Calais
* Catera
* Cimarron
* Commercial Chassis
* CTS
* CTS-V
* Coupe DeVille
* DeVille
* DTS
* Eldorado
* Eldorado Biarritz
* Eldorado Brougham
* ELR
* Escalade EXT
* Fleetwood
* Fleetwood Brougham
* Presidential State Car (2005)
* Runabout
* Seville
* STS
* STS-V
* SRX
* Tonneau
* XLR
* XLR-V
* XTS
 |

 |